《常熟顾氏芙蓉庄红豆树歌》
清代·王文治

芙蓉庄前红豆树，风枝雨叶数百年。素花冉冉露垂地，朱实离离霞照天。

清阴阅世浑如乍，何人垂老开亭榭？宋玉家教庾信居，谢安墩许荆公借。

当时小劫换沧桑，满目兴衰吊夕阳。宰相名园荒绿野，将军大树撼青霜。

可怜才望倾山斗，璧月歌残人白首。婆娑屡顾东阳槐，凄怆还攀汉南柳。

见说高秋张管弦，相思子缀画栏前。我闻室里拈花女，亲与维摩荐寿筵。

二十年来苦兵马，那得红芳迎玉斝。诸天应是厌萎花，香雨重飘新好者。

称瑞题诗引贝多，供云不数曼陀罗。还将剩水残山恨，谱入乌丝红袖歌。

秣陵飞散春江燕，烟条凋尽灵和殿。谁知南国女儿花，堪补东吴耆旧传。

物换星移几番春，繁华回首又前尘。岂唯宫阙余离黍，废苑都应愁路人。

绛云一炬遗书了，此树亭亭亦难保。菊径曾经纪义熙，草堂空自谈天宝。

东风吹暖入山城，闻道孙枝昨更生。何日繁葩满春昼，金尊檀板听莺声。

作者简介：安徽歙县人，自祖父时起迁江苏江宁，字后村。不事科举。康熙四十五年，家刻诗集《吴越游草》，后又刻《后村杂著》，《后村诗集》。